Ձեռնարկությունների ինկուբատոր հիմնադրամի տնօրեն Բագրատ Ենգիբարյանը ևս կարևորում է հաշմանդամություն ունեցող անձանց ներգրավվածությունը կենտրոնի կողմից իրականացվող ծրագրերում: Միաժամանակ վստահեցնում է, որ կենտրոնում նրանց համար համապատասխան պայմաններ անպայման կստեղծվեն: Ունենալով Գյումրու տեղեկատվական տեխնոլոգիաների կենտրոնի օրինակը` Ենգիբարյանը նշեց, որ Վանաձորում ևս ամեն ինչ կարվի հաշմանդամություն ունեցող անձանց համար. «Հաշմանդամություն ունեցող անձանց մենք հատուկ ուշադրություն են դարձնում: Գյումրիում նույնիսկ արդեն երկրորդ տարին է` հատուկ դասընթացներ ենք կազմակերպում հաշմանդամություն ունեցող երեխաների համար: Նրանց սովորեցնում ենք ծրագրավորման սկզբունքները, բազային լեզուները: Մեր կարծիքով` հաշմանդամություն ունեցող երեխաների գերակշիռ մասը մտավոր մեծ ներուժ ունի: Եթե կարողանանք հնարավորություն ստեղծել նրանց աշխատանքի համար, կարծում եմ` կլուծենք սոցիալական մեծ խնդիր: Նույնը կկրկնենք նաև Վանաձորում»: